კოლვა (ვიშერის შენაკადი)
კოლვა (რუს. Колва) — მდინარე რუსეთში, პერმის მხარეში; ვიშერის (კამის აუზი) მარჯვენა შენაკადი. სიგრძე 460 კმ, აუზის ფართობი 13,5 ათასი კმ². სათავეს იღებს და ძირითადად მიედინება ჩრდილოეთ ურალის დასავლეთ კალთაზე. იკვებება შერეულად, ჭარბობს თოვლის წყლები. წყლის საშუალო წლიური ხარჯი სოფელ კამგორტთან 160 მ³/წმ. გაყინულია ნოემბრიდან, ლღვება აპრილის ბოლოს – მაისის დასაწყისში. ძირითადი შენაკადებია: ვიშერკა (მარჯვენა), ბერიოზოვაია (მარცხენა). სანაოსნოა შესართავიდან 241 კმ-ზე. დასაცურებელია. მდინარეზეა ქალაქი ჩერდინი. კოლვის მარჯვენა ნაპირზეა დივიის მღვიმე.